Document ID: 32013D0114

DEĊIŻJONI TAL-KUMMISSJONI
tal-1 ta’ Marzu 2013
li tistabbilixxi linji gwida għall-Istati Membri għall-kalkolu tal-enerġija rinnovabbli minn pompi tas-sħana ta’ teknoloġiji differenti ta’ pompi tas-sħana skont l-Artikolu 5 tad-Direttiva 2009/28/KE tal-Parlament Ewropew u tal-Kunsill
(notifikata bid-dokument numru C(2013) 1082)
(Test b’relevanza għaż-ŻEE)
(2013/114/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2009/28/KE tal-Parlament Ewropew u tal-Kunsill tat-23 ta’ April 2009 dwar il-promozzjoni tal-użu tal-enerġija minn sorsi rinnovabbli u li temenda u sussegwentement tħassar id-Direttivi 2001/77/KE u 2003/30/KE (1), u b’mod partikolari l-Artikolu 5(4) flimkien mal-Anness VII tagħha,
Billi:
(1)
Id-Direttiva 2009/28/KE tistabbilixxi mira għall-UE li sal-2020 jintlaħaq sehem ta’ 20 % ta’ enerġija minn sorsi rinnovabbli fil-konsum gross finali tal-enerġija, u tinkludi miri nazzjonali għall-enerġija rinnovabbli għal kull Stat Membru kif ukoll trajettorja indikattiva minima.
(2)
Hija meħtieġa metodoloġija xierqa ta’ statistika dwar l-enerġija biex jitkejjel il-konsum ta’ enerġija rinnovabbli.
(3)
L-Anness VII tad-Direttiva 2009/28/KE jistabbilixxi r-regoli għall-kalkolu tal-enerġija mill-pompi tas-sħana u jirrikjedi li l-Kummissjoni tistabbilixxi linji gwida għall-Istati Membri biex jistmaw il-parametri neċessarji, fejn jitqiesu d-differenzi fil-kondizzjonijet klimatiċi, b’mod partikolari tal-klimi kesħin ħafna.
(4)
Il-metodu li jintuża għall-kalkolu tal-enerġija rinnovabbli mill-pompi tas-sħana għandu jkun imsejjes fuq l-aqwa metodi xjentifiċi disponibbli, u għandu jkun preċiż kemm jista’ jkun bla ma jkun kumplikat iżżejjed jew jiswa wisq biex jiġi implimentat.
(5)
L-arja ambjentali, jiġifieri l-arja ta’ barra, biss tista’ tintuża bħala s-sors tal-enerġija għal pompi tas-sħana tal-arja. Madankollu, f’każ li s-sors tal-enerġija jkun taħlita ta’ enerġija mill-iskart u enerġija mill-ambjent (eż., arja tal-egżost minn unitajiet li jiċċirkolaw l-arja), dan għandu jitqies fil-metodu għall-kalkolu tal-enerġija rinnovabbli li jingħata.
(6)
F’kundizzjonijiet klimatiċi isħan, il-pompi tas-sħana riversibbli spiss jiġu installati bl-iskop li jkessħu l-ambjent ta’ ġewwa, għalkemm jistgħu jintużaw ukoll għat-tisħin fix-xhur tax-xitwa. Dawn il-pompi tas-sħana jistgħu jiġu installati wkoll b’mod parallel ma’ sistemi tat-tisħin eżistenti. F’dawn is-sitwazzjonijiet, il-kapaċità installata tindika d-domanda tat-tkessiħ u mhux it-tisħin ipprovdut. Peress li, f’dawn il-linji gwida, il-kapaċità installata tintuża bħala indikatur tad-domanda tat-tisħin, dan jimplika li l-ammont tat-tisħin provdut fl-istatistika tal-kapaċità installata jkun ogħla minn dak reali. Dan għandu jiġi aġġustat kif xieraq.
(7)
Dawn il-linji gwida jippermettu lill-Istati Membri jqisu u jikkalkulaw l-enerġija rinnovabbli provduta mit-teknoloġiji ta’ pompi tas-sħana. B’mod partikolari, jistabbilixxu l-mod li bih l-Istati Membri għandhom jikkalkulaw iż-żewġ parametri, Qusable u l-“fattur tal-prestazzjoni staġonali” (SFP), fejn jitqiesu d-differenzi fil-kondizzjonijet klimatiċi, b’mod partikolari tal-klimi kesħin ħafna.
(8)
Huwa xieraq li l-Istati Membri jkunu jistgħu jagħmlu l-kalkoli u l-investigazzjonijiet tagħhom stess sabiex itejbu l-preċiżjoni tal-istatistiċi nazzjonali aktar milli jista’ jsir bil-metodoloġija stabbilita f’din id-deċiżjoni.
ADOTTAT DIN ID-DEĊIŻJONI:
Artikolu 1
Il-linji gwida għall-kalkolu tal-produzzjoni ta’ enerġija rinnovabbli minn teknoloġiji differenti ta’ pompi tas-sħana kif meħtieġ mill-Anness VII tad-Direttiva 2009/28/KE huma stabbiliti fl-Anness ta’ din id-Deċiżjoni.
Artikolu 2
Il-linji gwida jistgħu jiġu riveduti u kumplimentati mill-Kummissjoni sa mhux aktar tard mill-31 ta’ Diċembru 2016, f’każ li dan ikun meħtieġ minħabba l-progress tal-istatistika, tekniku jew xjentifiku.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, l-1 ta’ Marzu 2013.

Labels: 1
19
14